Die mag van die skopskoen ... | Maroela Media
Die mag van die skopskoen …
Andrew Mehrtens – die gebore Durbaniet is die enigste speler wat twee keer in 'n toets nege strafdoele oorgeskop het. (Foto: Toutube)
As is verbrande hout, maar Beauden Barrett se sewe strafdoele kon 'n nuwe toetsrekord gewees het en die All Blacks ook in die tweede toets teen die Britse en Ierse Leeus laat wen het as hy die ander drie redelike maklikes ook oorgeskop het.
Was hulle oor, het Barrett die vier spelers (twee in wedstryde tussen die topvlak rugbylande) verbygesteek wat almal nege strafdoele in 'n toets oorgeskop het.
Sewe strafdoele in 'n enkele toetswedstryd? Dit laat 'n mens sommer ver terugdink aan die Nieu-Seelandse heelagter Don Clarke toe hy in die eerste toets teen die einste Britse Leeus in 1959 met ses strafskoppe suksesvol was.
Hierdie ses strafdoele was die All Blacks se enigste punte en hulle het daardeur die toets teen die Leeus met 18-17 gewen. Die arme Leeus het vier keer gaan druk, maar dit was nie genoeg nie.
In Suid-Afrika se eerste toets na die Tweede Wêreldoorlog het Okey Geffin vyf keer oorgeskop en Suid-Afrika het die toets met 15-11 gewen.
Maar soos die reëls algaande verander het – eintlik móés verander – weens die siniese uitbuiting van die reëls se leemtes en dubbelsinnighede deur die spelers, soos doelbewus aanslaan, teenstanders in die lynstane in die lug speel, vashou van die bal af, met die hande in die losskrum speel en dies meer, het strafskoppe en strafdoele 'n toenemend groter rol begin speel.
Desondanks bly strafdoele maar 'n wenwapen in toetswedstryde – soos Barrett en Nieu-seeland nou weer al te goed besef.
♦ Die Nieu-Seelandse losskakel Andrew Mehrtens, wat in Durban gebore is toe sy pa in 1970 en '71 vir Natal rugby gespeel het, het in 2000 teen Australië nege keer oorgeskop. Die All Blacks het 34-15 gewen met Justin Marshall wat darem 'n drie gedruk het.
Mehrtens het dieselfde jaar teen Frankryk ook nege strafdoele geslaag maar was met die telling van 39-26 weer nie sy span se enigste puntemaker nie.
♦ Wallis se Britse en Ierse Leeu Neil Jenkins is benewens Mehrtens, wat dit twee keer reggekry het, die enigste ander speler wat nege strafdoele in 'n toets tussen die topvlak lande oorgeskop het.
Hy het in 1999 nege strafdoele en 'n doelskop by Dafydd James se drie gevoeg om Frankryk met 34-15 te klop.
Jenkins het in 1997 in die tweede toets in Durban die reeks vir die Leeus gewen toe hy vyf strafdoele oorgeskop het wat saam met Jeremy Guscott se skepdoel die Leeus met 18-15 laat wen het.
♦ Suid-Afrika is in 2000 in Bloemfontein deur al die punte van 'n enkele speler geklop toe Jonny Wilkinson benewens sy agt strafdoele ook 'n skepdoel in die sege met 27-22 teen die Bokkie aangeteken het.
♦ Die briljante losskakel Hugo Porta het in 1982 die Springbokke geskok toe hy al 21 punte in Suid-Amerika se sege met 21-12 in Bloemfontein aangeteken het. Porta het vier strafdoele en 'n skepdoel oorgeskop, 'n drie gedruk (wat toe net vier punte getel het) en dit verdoel.